<classify> WAKUU wa mikoa na wilaya nchini wametakiwa kutambua wajibu wao kuwa ni kufanya kazi kwa niaba ya Rais kwenye maeneo waliyopewa kuyaongoza na kutumia muda mwingi kumshauri badala ya kujikomba na kujipendekeza kwake.Kadhalika viongozi hao wametakiwa kuwa na aibu pale wanapoona msafara mkubwa wa rais akiwa ameambatana na mawaziri na makatibu wakuu kwa kuwa hatua hiyo inadhihirisha kuwa hawatoshi kwenye utekelezaji wa majukumu kwenye maeneo yao.Hayo yalibainishwa mkoani Mbeya na aliyekuwa msaidizi wa Baba wa Taifa Hayati Mwalimu Julius Nyerere, Samuel Kasori alipokuwa akichangia mada kwenye Mdahalo wa Kitaifa wa Uongozi na Uzalendo uliofanyika jijini hapa ukiwa umeandaliwa na Serikali ya wanafunzi wa Chuo kikuu Huria cha TanzaniaOUTSO.Mbele ya mkuu wa mkoa wa Mbeya, Albert Chalamila, Kasori aliwataka wakuu wa mikoa na wilaya kuacha kujipendekeza kwa rais na badala yake wawe sehemu ya serikali yake kwa kutekeleza majukumu yao kikatiba ikiwemo kumshauri na hapo ndipo watakuwa wameonesha uzalendo wa kweli.Wakuu wa mikoa mnapata kigugumizi kumshauri Magufuli uzalendo wenu uko wapi? Sisi na akina Pinda hawa wakati wa Mwalimu tulikuwa wadogo lakini hatukupokea tu maagizo... tulikuwa tukimshauri mwalimu na serikali yake. Ninyi leo hii mnajikomba komba tu na huo si uadilifu, kila mkisimama majukwaa RC, DC nenda kwa Katibu mkuu kila mmoja ni kama rais alivyosema, huo si uongozi wenye uadilifu.Siku hizi kila rais anakokwenda anaongozana na mawaziri, makatibu wakuu inamaana ninyi hamtambui kazi yenu kweli! Hamyajui matatizo ya wananchi kweli! Someni Katiba ninyi mna uwezo wa kuwaita mawaziri kuwaambia wananchi wenu wana matatizo waje kuyatatua ili siku rais akija kwako wewe ndiyo uwe na majibu ya namna changamoto zilivyofanyiwa kazi na serikali kama wawakilishi wake, alisisitiza mzee Kasori.Aidha Kasori alipongeza utendaji kazi wa Rais John Magufuli akisema unaendana na kabisa na ndoto za Nyerere za kuwa na kiongozi mwenye misingi bora ya utawala yaani uadilifu, uzalendo na utaifa.Alisema hofu yake kubwa ni kuwa bado watanzania wana kazi kubwa ya kumtafuta mrithi wake pale atakapomaliza muda wake wa kukaa madarakani kwa kuwa bado wapo baadhi ya watanzania wanaowania nafasi za uongozi kwa kutaka kujinufaisha badala ya kutanguliza uadilifu, uzalendo na utaifa.Mkuu wa Chuo Kikuu Huria cha Tanzania, Mizengo Pinda aliyataja maeneo matano anayoona yanafaa kutumika kuwa msingi wa kujenga uadilifu, uzalendo na utaifa kwa watanzania ili kuwa na kizazi endelevu chenye kufuata misingi ya kulinda taifa lao na ikiwezeka kulifia.Alitaja eneo la kwanza kuwa ni ngazi ya familia na kuwa wazazi wanapaswa kutambua kuwa wanalo jukumu la kuamua kuwa na mtoto wa aina gani kwa maslahi ya familia na taifa lao kwa kuwa huko ndiko tabia za awali na za msingi huanza kujengwa kwa binadamu.Eneo la pili alisema ni mashuleni na vyuoni alikosema kama taifa kuna haja ya kupitia upya mitaala inayotumika ili kupata ile iliyo na mienendo ya kuwajenga vijana kutambua umuhimu wa kuwa waadirifu na wazalendo kwa taifa lao.Pinda alilitaja eneo linginea kuwa ni ushirikishaji wa nchi jirani katika suala la kuwa na mienendo ya kuwafundisha wananchi wao uadirifu, uzalendo na utaifa kwa mataifa yao ili kuwezesha watanzania kutoiga tabia mbaya kutoka kwa majirani na kuongeza kuwa ili kufanikisha hilo kuna haja ya kuanzishwa chuo barani Afrika kitakachopokea vijana kutoka nchi zake zote kwa ajili ya kwenda kujifunza uadilifu, uzalendo na utaifa ili kupata viongozi bora kwenye mataifa hayo.  <topic>: kitaifa 